Каэрканельскі каменны форт

Каэрканел (, ) — ірландскі форт, размешчаны ў графстве Клэр, таксама класіфікуецца як крэпасць. Форт з’яўляецца адной з так званых «круглых крэпасцяў» — старажытных ірландскіх крэпасцяў, якія будавалі ў часы жалезнага веку і ранняга сярэднявечча. Замак пабудаваны на карставых вапняковых землях, непрыдатных для сельскай гаспадаркі. Зараз большая частка аб’екта разбурана.

 Архітэктура 
Пабудова ўяўляе з сябе каменную сцяну, збудаваную ў выглядзе круга дыяметрам 42 м. Сцены таўшчынёй да 3 м. Сцяна зроблена з мясцовага вапняка. Уваход у крэпасць размешчаны на ўсходзе. У сярэдзіне крэпасці ёсць рэшткі ўнутраных сцен, таўшчынёй каля 1 м. Крэпасць падобна да іншых круглых крэпасцяў Ірландыі, такіх як Кагермор і Кагермакнагтэн. Гэтыя «круглыя крэпасці» выкарыстоўваліся доўгі час — аж да позняга сярэднявечча.

 Археалагічныя раскопкі 
У 2007 годзе ў крэпасці Каэрканел праводзіліся археалагічныя раскопкі пад кіраўніцтвам Грагама Гала. Радыёвуглеродным аналіз рэшткаў дрэва дазволіў датаваць частку збудаванняў пачаткам Х стагоддзя. Знойдзеныя артэфакты сведчаць, што збудаванне выкарыстоўвалася ў Х—XIII стагоддзях. Некаторыя аб’екты былі пабудаваны ў пачатку XV стагоддзя. Як мяркуюць археолагі, у XIV стагоддзі крэпасць пакінулі, але затым яна зноў стала дзеючай. Падчас раскопак знойдзены рэшткі кузні і рэшткі прадметаў, якія былі досыць рэдкімі і дарагімі ў Сярэднявеччы. Месца, дзе размешчана крэпасць, ізалявана і доўгі час не адчувала англа-нармандскага ўплыву і не знаходзілася пад кантролем у Англіі.

Акрамя сярэднявечных артэфактаў, былі знойдзены артэфакты жалезнага і бронзавага вякоў, эпохі неаліту. Відавочна абарончае збудаванне існавала тут яшчэ ў вельмі старажытныя часы.

Зараз гэта збудаванне адкрыта для наведвання турыстаў, на тэрыторыі помніка праходзяць практыку студэнты-археолагі.

 Літаратура 

 Placenames Database of Ireland
 Hull, Graham; Comber, Michelle (24 July 2008), Caherconnell Cashel, Caherconnell, Carron, Co. Clare, Final Archaeological Excavation Report (PDF)
 Carthy, Hugh (2011). Burren Archaeology. The Collins Press. ISBN 9781848891050.
 Comber, M., Caherconnel, Co. Clare — A Cashel of Continuous Use?, in: The Other Clare, Vol. 35, p. 20-25, August 2011, ISSN 0332-088X.

Катэгорыя:Крэпасці
Катэгорыя:Славутасці Ірландыі
Катэгорыя:Сярэдневяковая Ірландыя